title: Директива (ЕС) 2019/2177 на Европейския парламент и на Съвета от 18 декември 2019 година за изменение на Директива 2009/138/ЕО относно започването и упражняването на застрахователна и презастрахователна дейност (Платежоспособност II), Директива 2014/65/ЕС относно пазарите на финансови инструменти и Директива (ЕС) 2015/849 за предотвратяване използването на финансовата система за целите на изпирането на пари и финансирането на тероризма (текст от значение за ЕИП)

text:
                  27.12.2019

                  BG

                  Официален вестник на Европейския съюз

                  L 334/155

         ДИРЕКТИВА (ЕС) 2019/2177 НА ЕВРОПЕЙСКИЯ ПАРЛАМЕНТ И НА СЪВЕТА
         от 18 декември 2019 година
         за изменение на Директива 2009/138/ЕО относно започването и упражняването на застрахователна и презастрахователна дейност (Платежоспособност II), Директива 2014/65/ЕС относно пазарите на финансови инструменти и Директива (ЕС) 2015/849 за предотвратяване използването на финансовата система за целите на изпирането на пари и финансирането на тероризма
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 53, параграф 1 и член 62 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейската централна банка (1),
         като взеха предвид становището на Европейския икономически и социален комитет (2),
         в съответствие с обикновената законодателна процедура (3),
         като имат предвид, че:

                     (1)

                     С Директива 2014/65/ЕС на Европейския парламент и на Съвета (4) се създава регулаторна рамка за доставчиците на услуги за докладване на данни (ДУДД) и се въвеждат изисквания доставчикът на услуги за докладване на данни след сключването на сделките да бъде лицензиран като одобрен механизъм за публикуване (ОМП). Освен това съгласно Директива 2014/65/ЕС доставчикът на консолидирани данни (ДКД) е задължен да предлага консолидирани данни за търговията, които обхващат всички сделки с капиталови и с некапиталови инструменти в целия Съюз. С Директива 2014/65/ЕС се въвеждат и официални изисквания относно каналите за докладване на сделки пред компетентните органи, съгласно които докладващата от името на инвестиционни посредници трета страна следва да бъде лицензирана като одобрен механизъм за докладване (ОМД).

                     (2)

                     Качеството на данните за търговията, както и на тяхното обработване и предоставяне, включително в трансграничен контекст, е от първостепенно значение за постигането на основната цел на Регламент (ЕС) № 600/2014 на Европейския парламент и на Съвета (5), а именно осигуряване на повече прозрачност на финансовите пазари. Наличието на точни данни за търговията дава възможност на ползвателите да придобият цялостна представа за търговията на финансовите пазари в целия Съюз, а на компетентните органи — точна и изчерпателна информация за съответните сделки. Предвид трансграничното измерение при обработката на данните, ползите от обединяването на компетенции, свързани с данните, включително възможните икономии от мащаба, и отрицателното въздействие на евентуалните различия в надзорните практики както върху качеството на данните за търговията, така и върху задачите на ДУДД, е целесъобразно функциите по лицензиране на ДУДД и надзорът върху тях, както и правомощията по събирането на данни, да бъдат прехвърлени от компетентните органи към Европейския надзорен орган (Европейски орган за ценни книжа и пазари), създаден с Регламент (ЕС) № 1095/2010 на Европейския парламент и на Съвета (6) (ЕОЦКП), с изключение на тези ОМД или ОМП, които се ползват от дерогация по силата на Регламент (ЕС) № 600/2014.

                     (3)

                     За да се осигури последователност при прехвърлянето на тези правомощия, е целесъобразно разпоредбите в Директива 2014/65/ЕС, отнасящи се до оперативните изисквания за ДУДД и правомощията на компетентните органи по отношение на ДУДД, да се заличат и да се въведат в Регламент (ЕС) № 600/2014.

                     (4)

                     Прехвърлянето на правомощията по лицензирането и надзора на ДУДД, освен по отношение на ОМП или ОМД, които се ползват от дерогация по силата на Регламент (ЕС) № 600/2014, към ЕОЦКП е в съответствие със задачите на ЕОЦКП. По-конкретно, прехвърлянето на правомощията за събиране на данни, лицензиране и надзор от компетентните органи към ЕОЦКП ще послужи за целите и на други задачи на ЕОЦКП, поверени му съгласно Регламент (ЕС) № 600/2014, като например наблюдение на пазара, правомощия за временна намеса и за управление на позиции и ще гарантира спазването на изискванията за прозрачност преди и след сключването на сделките.

                     (5)

                     В Директива 2009/138/ЕО на Европейския парламент и на Съвета (7) се предвижда, че съгласно рисково ориентирания подход за капиталовото изискване за платежоспособност е възможно при определени обстоятелства застрахователните и презастрахователните предприятия и групи да използват вътрешни модели за изчисляването на това изискване вместо стандартната формула.

                     (6)

                     Директива 2009/138/ЕО предвижда национален компонент на корекцията за променливост. С оглед да се гарантира, че този национален компонент ефективно смекчава последствията от прекомерни спредове на облигации в съответната държава, следва да се определи подходящ праг за коригирания спрямо риска спред на държавата за активирането на националния компонент.

                     (7)

                     С оглед на увеличените трансгранични застрахователни дейности е необходимо да се засили последователното прилагане на правото на Съюза в случаите на трансгранична дейност, особено на ранен етап. За тази цел следва да се укрепят обменът на информация и сътрудничеството между надзорните органи и Европейския надзорен орган (Европейски орган за застраховане и професионално пенсионно осигуряване), създаден с Регламент (ЕС) № 1094/2010 на Европейския парламент и на Съвета (8)(ЕОЗППО). По-специално, следва да се предвидят изисквания за уведомяване в случай на значителна трансгранична застрахователна дейност или кризисна ситуация, както и условия за създаване на платформи за сътрудничество, когато планираната трансгранична застрахователна дейност е значителна. Тази значителна трансгранична застрахователна дейност следва да бъде оценявана от гледна точка на годишните брутни записани премии в приемащата държава членка спрямо общите годишни брутни записани премии на застрахователното дружество, от гледна точка на въздействието върху защитата на притежателите на застрахователни полици в приемащата държава членка, както и по отношение на въздействието на клона или дейността на съответното застрахователно дружество върху пазара на приемащата държава членка от гледна точка на свободата на предоставяне на услуги. Платформите за сътрудничество са ефективен инструмент за постигане на по-засилено и навременно сътрудничество между надзорните органи и следователно за укрепване на защитата на потребителите. Въпреки това, решенията за лицензиране, надзор и правоприлагане са и остават в рамките на компетентността на надзорния орган на държавата членка по произход.

                     (8)

                     Когато трансграничните застрахователни дейности са значителни по отношение на пазара на приемащата държава членка и налагат тясно сътрудничество между надзорните органи на приемащата държава и на държавата по произход, особено когато има риск даден застраховател да изпадне във финансови затруднения, което може да породи вреда за притежателите на полици и за трети страни, ЕОЗППО следва да създаде и координира платформи за сътрудничество.

                     (9)

                     С цел да се вземе предвид обстоятелството, че Комитетът на европейските надзорни органи в областта на застраховането и професионалните пенсии (CEIOPS) е заменен от ЕОЗППО, позоваванията на CEIOPS в Директива 2009/138/ЕО следва да бъдат заличени.

                     (10)

                     След измененията в Регламент (ЕС) № 1093/2010 на Европейския парламент и на Съвета (9), Европейският надзорен орган (Европейски банков орган), създаден с посочения регламент (ЕБО), ще има нова роля при предотвратяване използването на финансовата система за целите на изпирането на пари и финансирането на тероризма, като последващи изменения трябва да бъдат внесени в Директива (ЕС) 2015/849 на Европейския парламент и на Съвета (10).

                     (11)

                     Директиви 2009/138/ЕО, 2014/65/ЕС и (ЕС) 2015/849 следва да бъдат съответно изменени,

               ПРИЕХА НАСТОЯЩАТА ДИРЕКТИВА:

            Член 1
            Изменения на Директива 2014/65/ЕС
            Директива 2014/65/ЕС се изменя, както следва:

                        1)

                        Член 1 се изменя, както следва:

                                    a)

                                    параграф 1 се заменя със следното:

                                       „1.   Настоящата директива се прилага към инвестиционни посредници, пазарни оператори, както и дружества от трети държави, предоставящи инвестиционни услуги или извършващи инвестиционни дейности чрез установяването на клон в Съюза.“;

                                    б)

                                    в параграф 2 буква г) се заличава;

                        2)

                        В член 4 параграф 1 се изменя, както следва:

                                    a)

                                    точки 36 и 37 се заменят със следното:

                                                „36)

                                                „ръководен орган“ означава орган или органи на инвестиционен посредник, пазарен оператор или доставчик на услуги за докладване на данни съгласно определението в член 2, параграф 1, точка 36а от Регламент (ЕС) № 600/2014, назначени в съответствие с националното право, които разполагат с правомощия за определяне на стратегията, целите и цялостната политика на субекта, и които упражняват надзор и наблюдение на вземането на решения на управленско равнище и в които участват лицата, които действително управляват стопанската дейност на субекта.
                                                Когато настоящата директива се позовава на ръководен орган и съгласно националното право управителните и контролните функции на ръководния орган са възложени на различни органи или различни членове на един орган, държавата членка определя отговорните органи или членове на ръководния орган в съответствие с националното си право, освен ако в настоящата директива не е указано друго;

                                                37)

                                                „висше ръководство“ означава физически лица, които имат изпълнителни функции в рамките на инвестиционен посредник, пазарен оператор или доставчик на услуги за докладване на данни съгласно определението в член 2, параграф 1, точка 36а от Регламент (ЕС) № 600/2014 и са отговорни и подотчетни пред ръководния орган за текущото управление на субекта, включително за изпълнението на политиките относно предлагането на услуги и продукти на клиентите от посредника и неговия персонал;“;

                                    б)

                                    точки 52, 53, 54, точка 55, буква в) и точка 63 се заличават;

                        3)

                        В член 22 се добавя следната алинея:
                        „Държавите членки гарантират, че компетентните органи, когато тези органи отговарят за лицензирането и надзора на дейността на одобрен механизъм за публикуване (ОМП) съгласно определението в член 2, параграф 1, точка 34 от Регламент (ЕС) № 600/2014 с дерогация в съответствие с член 2, параграф 3 от посочения регламент, или одобрен механизъм за докладване (ОМД) съгласно определението в член 2, параграф 1, точка 36 от посочения регламент с дерогация в съответствие с член 2, параграф 3 от посочения регламент, извършват наблюдение на дейността на тези ОМП или ОМД с цел оценка на спазването на условията за извършване на дейност, предвидени в посочения Регламент. Държавите членки гарантират, че има подходящи мерки, които осигуряват възможност за компетентните органи да получават необходимата информация за оценка на изпълнението на тези задължения от ОМП и ОМД.“;

                        4)

                        Дял V се заличава;

                        5)

                        Член 70 се изменя, както следва:

                                    a)

                                    параграф 3 се изменя, както следва:

                                                i)

                                                в буква а) подточки xxxvii)—xxxx) се заличават;

                                                ii)

                                                в буква б) се вмъква следната подточка:

                                                            „xxa)

                                                            членове 27е, параграфи 1, 2 и 3, член 27ж, параграфи 1—5 и член 27и, параграфи 1—4, когато за ОМП или ОМД има дерогация в съответствие с член 2, параграф 3“;

                                    б)

                                    в параграф 4 букви а) и б) се заменят със следното:

                                                „а)

                                                член 5 или член 6, параграф 2 или член 34, 35, 39 или 44 от настоящата директива; или

                                                б)

                                                третото изречение от член 7, параграф 1 от Регламент (ЕС) № 600/2014 или член 11, параграф 1 от същия регламент и, когато за ОМП или ОМД има дерогация в съответствие с член 2, параграф 3 от посочения регламент, член 27б от посочения регламент.“;

                                    в)

                                    в параграф 6 буква в) се заменя със следното:

                                                „в)

                                                за инвестиционен посредник, за пазарен оператор, лицензиран да организира МСТ или ОСТ, или за регулиран пазар — отнемане или спиране на действието на лиценза на институцията в съответствие с членове 8 и 43 от настоящата директива и, когато за ОМП или ОМД има дерогация в съответствие с член 2, параграф 3 от Регламент (ЕС) № 600/2014, отнемане или спиране на действието на лиценза в съответствие с член 27д от посочения регламент;“;

                        6)

                        В член 71 параграф 6 се заменя със следното:

                           „6.   Когато публикуваната наказателноправна или административна санкция е наложена на инвестиционен посредник, пазарен оператор, кредитна институция във връзка с инвестиционни услуги и дейности или допълнителни услуги или клон на дружества от трети държави, лицензирани в съответствие с настоящата директива, или на ОМП или ОМД, лицензиран в съответствие с Регламент (ЕС) № 600/2014 и за който има дерогация в съответствие с член 2, параграф 3 от посочения регламент, ЕОЦКП отбелязва публикуваната санкция в съответния регистър.“;

                        7)

                        В член 77, параграф 1, първа алинея уводното изречение се заменя със следното:
                        „Държавите членки гарантират поне, че всяко лице, което е оправомощено по смисъла на Директива 2006/43/ЕО на Европейския парламент и на Съвета (*1), осъществяващо в инвестиционен посредник, на регулиран пазар, или в ОМП или ОМД, лицензиран в съответствие с Регламент (ЕС) № 600/2014, и за който има дерогация в съответствие с член 2, параграф 3 от посочения регламент, задачата, описана в член 34 от Директива 2013/34/ЕС или член 73 от Директива 2009/65/ЕО, или всяка друга определена със закон задача, има задължението своевременно да съобщава на компетентните органи всеки факт или решение относно това предприятие, с които това лице се е запознало при осъществяването на тази задача и които могат да:

                           (*1)  Директива 2006/43/ЕО на Европейския парламент и на Съвета от 17 май 2006 г. относно задължителния одит на годишните счетоводни отчети и консолидираните счетоводни отчети, за изменение на директиви 78/660/ЕИО и 83/349/ЕИО на Съвета и за отмяна на Директива 84/253/ЕИО на Съвета (ОВ L 157, 9.6.2006 г., стр. 87).“;"

                        8)

                        Член 89 се изменя, както следва:

                                    a)

                                    параграфи 2 и 3 се заменят със следното:

                                       „2.   Правомощието да приема делегирани актове, посочено в член 2, параграф 3, член 4, параграф 1, точка 2, втора алинея, член 4, параграф 2, член 13, параграф 1, член 16, параграф 12, член 23, параграф 4, член 24, параграф 13, член 25, параграф 8, член 27, параграф 9, член 28, параграф 3, член 30, параграф 5, член 31, параграф 4, член 32, параграф 4, член 33, параграф 8, член 52, параграф 4, член 54, параграф 4, член 58, параграф 6 и член 79, параграф 8, се предоставя на Комисията за неопределен срок, считано от 2 юли 2014 г.;

                                       3.   Делегирането на правомощия, посочено в член 2, параграф 3, член 4, параграф 1, точка 2, втора алинея, член 4, параграф 2, член 13, параграф 1, член 16, параграф 12, член 23, параграф 4, член 24, параграф 13, член 25, параграф 8, член 27, параграф 9, член 28, параграф 3, член 30, параграф 5, член 31, параграф 4, член 32, параграф 4, член 33, параграф 8, член 52, параграф 4, член 54, параграф 4, член 58, параграф 6 и член 79, параграф 8, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. Оттеглянето поражда действие в деня след публикуването на решението в Официален вестник на Европейския съюз или на по-късна дата, посочена в решението. То не засяга действителността на делегираните актове, които вече са в сила.“;

                                    б)

                                    параграф 5 се заменя със следното:

                                       „5.   Делегиран акт, приет съгласно член 2, параграф 3, член 4, параграф 1, точка 2, втора алинея, член 4, параграф 2, член 13, параграф 1, член 16, параграф 12, член 23, параграф 4, член 24, параграф 13, член 25, параграф 8, член 27, параграф 9, член 28, параграф 3, член 30, параграф 5, член 31, параграф 4, член 32, параграф 4, член 33, параграф 8, член 52, параграф 4, член 54, параграф 4, член 58, параграф 6 или член 79, параграф 8, влиза в сила единствено ако нито Европейският парламент, нито Съветът не са представили възражения в срок от три месеца след нотифицирането на същия акт на Европейския парламент и Съвета или ако преди изтичането на този срок и Европейският парламент, и Съветът са уведомили Комисията, че няма да представят възражения. Посоченият срок се удължава с три месеца по инициатива на Европейския парламент или на Съвета.“;

                        9)

                        В член 90 параграфи 2 и 3 се заличават;

                        10)

                        В член 93, параграф 1 втората алинея се заменя със следното:
                        „Държавите членки прилагат тези мерки, считано от 3 януари 2018 г.“;

                        11)

                        В приложение I раздел Г се заличава.

            Член 2
            Изменения на Директива 2009/138/ЕО
            Директива 2009/138/ЕО се изменя, както следва:

                        1)

                        В член 77г, параграф 4 първото изречение се заменя със следното:
                        „За всяка съответна държава корекцията за променливост към безрисковия лихвен процент, посочен в параграф 3, за валутата на съответната държава, преди прилагането на коефициента от 65%, се увеличава с разликата между коригирания спрямо риска спред на държавата и умножения по две коригиран спрямо риска валутен спред, когато тази разлика е положителна и коригираният спрямо риска спред на държавата е по-висок от 85 базисни пункта.“;

                        2)

                        В член 112, се вмъква следният параграф:

                           „3а.   Надзорните органи информират ЕОЗППО в съответствие с член 35, параграф 1 от Регламент (ЕС) № 1094/2010 относно заявленията за използване или промяна на вътрешен модел. Пo искане на един или повече засегнати надзорни органи, ЕОЗППО може да предоставя техническа помощ, съгласно член 8, параграф 1, буква б) от посочения регламент, на надзорния орган или органи, поискали помощта, по отношение на решението относно заявлението.“;

                        3)

                        В дял I, глава VIII се вмъква следният раздел:

                           „Раздел 2A

                              Уведомяване и платформи за сътрудничество

                           Член 152а
                           Уведомяване

                              1.   Когато надзорният орган на държавата членка по произход възнамерява да лицензира застрахователно или презастрахователно предприятие, чиято програма за дейността указва, че част от неговите дейности ще се основава на свободата на предоставяне на услуги или свободата на установяване в друга държава членка, и тази програма за дейността указва също, че тези дейности вероятно ще бъдат от значение за пазара на приемащата държава членка, надзорният орган на държавата членка по произход уведомява ЕОЗППО и надзорния орган на съответната приемаща държава членка за това.

                              2.   Надзорният орган на държавата членка по произход, в допълнение към уведомлението по параграф 1, уведомява също ЕОЗППО и надзорния орган на съответната приемаща държава членка, в случай че установи влошаване на финансовото състояние или други нововъзникващи рискове, които са породени от застрахователно или презастрахователно предприятие, което извършва дейност, основана на свободата на предоставяне на услуги или свободата на установяване и които могат да имат значително трансгранично въздействие. Надзорният орган на приемащата държава членка може освен това да уведоми надзорния орган на съответната държава членка по произход, ако има сериозни и обосновани опасения във връзка със защитата на потребителите. Надзорните органи могат да отнесат въпроса към ЕОЗППО и да поискат неговото съдействие, в случай че не може да бъде постигнато двустранно решение.

                              3.   Уведомленията, посочени в параграфи 1 и 2, са достатъчно подробни, за да позволят извършването на подходяща преценка.

                              4.   Уведомленията, посочени в параграфи 1 и 2, не засягат мандата за упражняване на надзор на надзорните органи на държавата членка по произход и на приемащата държава членка съгласно настоящата директива.

                           Член 152б
                           Платформи за сътрудничество

                              1)   ЕОЗППО може, в случай на обосновани опасения във връзка с отрицателни последици за титулярите на полици, по своя собствена инициатива или по искане на един или повече от компетентните надзорни органи, да създаде и да координира платформа за сътрудничество за укрепване на обмена на информация и за засилено сътрудничество между съответните надзорни органи, когато застрахователно или презастрахователно предприятие извършва или възнамерява да извършва дейности, които се основават на свободата на предоставяне на услуги или на свободата на установяване, и когато:

                                          а)

                                          тези дейности са от значение за пазара на приемащата държава членка;

                                          б)

                                          уведомлението от надзорния орган на държавата членка по произход е направено съгласно член 152а, параграф 2 във връзка с влошаване на финансовото състояние или други нововъзникващи рискове; или

                                          в)

                                          въпросът е отнесен към ЕОЗППО съгласно член 152а, параграф 2.

                              2.   Параграф 1 не засяга правото на съответните надзорни органи да създадат платформа за сътрудничество, когато всички те са съгласни с това.

                              3.   Създаването на платформа за сътрудничество съгласно параграфи 1 и 2 не засяга мандата за упражняване на надзор, предоставен на надзорните органи на държавата членка по произход и на приемащата държава членка съгласно настоящата директива.

                              4.   Без да се засяга член 35 от Регламент (ЕС) № 1094/2010, съответните надзорни органи предоставят своевременно по искане на ЕОЗППО цялата информация, която е необходима за правилното функциониране на платформата за сътрудничество.“;

                        4)

                        Член 231 се изменя, както следва:

                                    a)

                                    в параграф 1 третата алинея се заменя със следното:
                                    „Органът за групов надзор без забавяне уведомява другите членове на колегиума на надзорните органи, включително ЕОЗППО, за получаването на заявлението и предоставя пълното заявление, включително представената от предприятието документация, на тези членове. Пo искане на един или повече засегнати надзорни органи ЕОЗППО може да предоставя техническа помощ съгласно член 8, параграф 1, буква б) от Регламент (ЕС) № 1094/2010 на надзорния орган или органи, поискали помощта, по отношение на решението относно заявлението.“;

                                    б)

                                    в параграф 3, трета алинея първото изречение се заменя със следното:
                                    „Ако ЕОЗППО не вземе решение, както е посочено във втората алинея от настоящия параграф в съответствие с член 19, параграф 3 от Регламент (ЕС) № 1094/2010, окончателното решение се взема от органа за групов надзор.“;

                        5)

                        В член 237, параграф 3, трета алинея първото изречение се заменя със следното:
                        „Когато ЕОЗППО не вземе решение, както е посочено във втората алинея от настоящия параграф в съответствие с член 19, параграф 3 от Регламент (ЕС) № 1094/2010, окончателното решение се взема от органа за групов надзор.“;

                        6)

                        В член 248, параграф 4 третата алинея се заличава.

            Член 3
            Изменения на Директива (ЕС) 2015/849
            Директива (ЕС) 2015/849 се изменя, както следва:

                        1)

                        Член 6 се изменя, както следва:

                                    a)

                                    параграф 3 се заменя със следното:

                                       „3.   Комисията предоставя посочения в параграф 1 доклад на разположение на държавите членки и на задължените субекти с цел да ги подпомогне при установяването, разбирането, управлението и ограничаването на рисковете от изпиране на пари и финансиране на тероризма, както и за да даде възможност на други заинтересовани страни, включително националните законодателни органи, Европейския парламент, Европейския надзорен орган (Европейски банков орган), създаден с Регламент (ЕС) № 1093/2010 на Европейския парламент и на Съвета (*2) (ЕБО), и представители на звената на ЕС за финансово разузнаване (ЗФР), да разберат по-добре тези рискове. Докладите се оповестяват публично най-късно шест месеца след като са били предоставени на разположение на държавите членки, с изключение на тези елементи на докладите, в които се съдържа класифицирана информация.

                                       (*2)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стp. 12).“;"

                                    б)

                                    в параграф 5 второто изречение се заменя със следното:
                                    „Впоследствие ЕБО представя становище на всеки две години.“;

                        2)

                        Член 7 се изменя, както следва:

                                    a)

                                    в параграф 2 второто изречение се заменя със следното:
                                    „Наименованието на този орган или описанието на механизма се съобщават на Комисията, на ЕБО, както и на другите държави членки.“;

                                    б)

                                    в параграф 5 първото изречение се заменя със следното:

                                       „5.   Държавите членки предоставят на Комисията, на ЕБО и на другите държави членки достъп до резултатите от своите оценки на риска, включително техните актуализации.“;

                        3)

                        В член 17 първото изречение се заменя със следното:
                        „До 26 юни 2017 г. ЕНО издават насоки в съответствие с член 16 от Регламент (ЕС) № 1093/2010, предназначени за компетентните органи, за кредитните институции и финансовите институции, относно рисковите фактори, които трябва да бъдат взети под внимание, и мерките, които трябва да бъдат взети, в случай че е целесъобразно да се вземат мерки за опростена комплексна проверка на клиента. От 1 януари 2020 г. ЕБО издава такива насоки, когато е целесъобразно.“;

                        4)

                        В член 18, параграф 4 първата алинея се заменя със следното:

                           „4.   До 26 юни 2017 г. ЕНО издават насоки в съответствие с член 16 от Регламент (ЕС) № 1093/2010, предназначени за компетентните органи, кредитните институции и финансовите институции, относно рисковите фактори, които трябва да бъдат взети под внимание, и мерките, които трябва да бъдат взети, в случай че е целесъобразно да се вземат мерки за разширена комплексна проверка на клиента. От 1 януари 2020 г. ЕБО издава такива насоки, когато е целесъобразно.“;

                        5)

                        В член 41 параграф 1 се заменя със следното:

                           „1.   По отношение на обработването на лични данни за целите на настоящата директива се прилагат регламенти (ЕС) 2016/679 (*3) и (ЕС) 2018/1725 (*4) на Европейския парламент и на Съвета.

                           (*3)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стp. 1)."

                           (*4)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стp. 39).“;"

                        6)

                        Член 45 се изменя, както следва:

                                    a)

                                    параграф 4 се заменя със следното:

                                       „4.   Държавите членки и ЕБО се информират взаимно за случаите, в които правото на трета държава не позволява провеждането на политиките и процедурите, изисквани съгласно параграф 1. В тези случаи могат да се предприемат координирани действия за намиране на решение. При преценката по въпроса кои трети държави не разрешават провеждането на политиките и процедурите, изисквани съгласно параграф 1, държавите членки и ЕБО вземат предвид всички правни ограничения, които могат да възпрепятстват правилното провеждане на тези политики и процедури, включително изискванията за опазване на тайна, защитата на личните данни и други предписания, ограничаващи обмена на информация, които може да са от значение за тази цел.“;

                                    б)

                                    параграф 6 се заменя със следното:

                                       „6.   ЕБО разработва проекти на регулаторни технически стандарти, определящи вида на допълнителните мерки, посочени в параграф 5, както и минималните действия, които кредитните институции и финансовите институции трябва да предприемат, когато правото на третата държава не позволява изпълнението на мерките, изисквани съгласно параграфи 1 и 3.
                                       ЕБО представя на Комисията посочените в първа алинея проекти на регулаторни технически стандарти до 26 декември 2016 г.“;

                                    в)

                                    параграф 10 се заменя със следното:

                                       „10.   ЕБО разработва проекти на регулаторни технически стандарти по отношение на критериите за определяне на обстоятелствата, при които е целесъобразно да се определи централно звено за контакт по параграф 9, и функциите, които централните звена за контакт трябва да изпълняват.
                                       ЕБО представя на Комисията посочените в първа алинея проекти на регулаторни технически стандарти до 26 юни 2017 г.“;

                        7)

                        Член 48 се изменя, както следва:

                                    a)

                                    в параграф 1а, втора алинея третото изречение се заменя със следното:
                                    „Финансовите надзорни органи на държавите членки служат и като звено за контакт с ЕБО.“;

                                    б)

                                    в параграф 10 първото изречение се заменя със следното:

                                       „10.   До 26 юни 2017 г. ЕНО издават насоки в съответствие с член 16 от Регламент (ЕС) № 1093/2010, предназначени за компетентните органи, относно характеристиките на основания на риска подход в рамките на надзорния процес и мерките, които трябва да бъдат взети при упражняване на надзор въз основа на отчитане на риска. От 1 януари 2020 г. ЕБО издава такива насоки, когато е целесъобразно.“;

                        8)

                        В глава VI, раздел 3, подраздел II заглавието се заменя със следното:
                        „Сътрудничество с ЕБО“;

                        9)

                        Член 50 се заменя със следното:

                           „Член 50
                           Компетентните органи предоставят на ЕБО цялата информация, необходима за изпълнението на задълженията му по настоящата директива.“;

                        10)

                        Член 62 се изменя, както следва:

                                    a)

                                    параграф 1 се заменя със следното:

                                       „1.   Държавите членки правят необходимото техните компетентни органи да информират ЕБО за всички административни санкции и мерки, наложени в съответствие с членове 58 и 59 на кредитни институции и финансови институции, включително всяко обжалване във връзка с тях и резултата от него.“;

                                    б)

                                    параграф 3 се заменя със следното:

                                       „3.   ЕБО поддържа уебсайт с връзки към публикуваните от всеки компетентен орган административни санкции и мерки, наложени в съответствие с член 60 на кредитни институции и финансови институции, и указва периода, за който всяка държава членка публикува административни санкции и мерки.“.

            Член 4
            Транспониране

               1.   До 30 юни 2021 г. държавите членки приемат и публикуват законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на основните разпоредби от националното законодателство, които приемат в областта, уредена с настоящата директива.

               2.   До 30 юни 2020 г. държавите членки приемат и публикуват законовите, подзаконовите и административните разпоредби, необходими, за да се съобразят с член 2, точка 1 от настоящата директива. Те незабавно съобщават на Комисията текста на основните разпоредби от националното законодателство, които приемат в областта, уредена с настоящата директива.

               3.   Държавите членки прилагат мерките във връзка с член 1, считано от 1 януари 2022 г., а по отношение на членове 2 и 3, считано от 30 юни 2021 г. До 1 юли 2020 г. държавите членки прилагат мерките по член 2, точка 1.

               4.   Когато държавите членки приемат мерките, посочени в параграфи 1 и 2, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

            Член 5
            Влизане в сила
            Настоящата директива влиза в сила на третия ден след публикуването ѝ в Официален вестник на Европейския съюз.

            Член 6
            Адресати
            Адресати на настоящата директива са държавите членки.

            Съставено в Страсбург на 18 декември 2019 година.

                  За Европейския парламент

                  Председател

               D. M. SASSOLI

                  За Съвета

                  Председател

               T. TUPPURAINEN

            (1)  ОВ C 251, 18.7.2018 г., стр. 2.

            (2)  ОВ C 227, 28.6.2018 г., стр. 63.

            (3)  Позиция на Европейския парламент от 16 април 2019 г. (все още непубликувана в Официален вестник) и решение на Съвета от 2 декември 2019 г.

            (4)  Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стp. 349).

            (5)  Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (ОВ L 173, 12.6.2014 г., стp. 84).

            (6)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стp. 84).

            (7)  Директива 2009/138/ЕО на Европейския парламент и на Съвета от 25 ноември 2009 г. относно започването и упражняването на застрахователна и презастрахователна дейност (Платежоспособност II) (ОВ L 335, 17.12.2009 г., стр. 1).

            (8)  Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията (ОВ L 331, 15.12.2010 г., стp. 48).

            (9)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стp. 12).

            (10)  Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015 г., стp. 73).


title: Директива за изпълнение (ЕС) 2019/1985 на Комисията от 28 ноември 2019 година за изменение на директиви 2003/90/ЕО и 2003/91/ЕО за установяване на мерки за прилагане съответно на член 7 от Директива 2002/53/ЕО на Съвета и на член 7 от Директива 2002/55/ЕО на Съвета по отношение на минимално изискваните характеристики, които следва да бъдат обхванати от изследването, и на минималните условия за изследване на някои сортове земеделски растителни видове и зеленчукови видове (текст от значение за ЕИП)

text:
                  29.11.2019

                  BG

                  Официален вестник на Европейския съюз

                  L 308/86

         ДИРЕКТИВА ЗА ИЗПЪЛНЕНИЕ (ЕС) 2019/1985 НА КОМИСИЯТА
         от 28 ноември 2019 година
         за изменение на директиви 2003/90/ЕО и 2003/91/ЕО за установяване на мерки за прилагане съответно на член 7 от Директива 2002/53/ЕО на Съвета и на член 7 от Директива 2002/55/ЕО на Съвета по отношение на минимално изискваните характеристики, които следва да бъдат обхванати от изследването, и на минималните условия за изследване на някои сортове земеделски растителни видове и зеленчукови видове
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (1), и по-специално член 7, параграф 2, букви а) и б) от нея,
         като взе предвид Директива 2002/55/ЕО на Съвета от 13 юни 2002 г. относно търговията със семена от зеленчукови култури (2), и по-специално член 7, параграф 2, букви а) и б) от нея,
         като има предвид, че:

                     (1)

                     Директиви 2003/90/ЕО (3) и 2003/91/ЕО (4) на Комисията бяха приети, за да се гарантира, че сортовете, които държавите членки включват в националните си каталози, съответстват на протоколите, установени от Службата на Общността за сортовете растения (CPVO), по отношение на минимално изискваните характеристики, които следва да бъдат обхванати от изследването на различните видове, и минималните условия за изследване на сортовете, доколкото подобни протоколи са били установени. В посочените директиви се предвижда, че за видовете, които не попадат в обхвата на протоколите на CPVO, се прилагат насоките на Международния съюз за закрила на новите сортове растения (UPOV).

                     (2)

                     След последното изменение на директиви 2003/90/ЕО и 2003/91/ЕО, направено с Директива за изпълнение (ЕС) 2019/114 на Комисията (5), CPVO изготви допълнителни протоколи и актуализира съществуващите.

                     (3)

                     Поради това директиви 2003/90/ЕО и 2003/91/ЕО следва да бъдат съответно изменени.

                     (4)

                     Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩАТА ДИРЕКТИВА:

            Член 1
            Приложения I и II към Директива 2003/90/ЕО се заменят с текста, фигуриращ в част А от приложението към настоящата директива.

            Член 2
            Приложенията към Директива 2003/91/ЕО се заменят с текста, фигуриращ в част Б от приложението към настоящата директива.

            Член 3
            За изследвания, започнали преди 1 юни 2020 г., държавите членки могат да прилагат директиви 2003/90/ЕО и 2003/91/ЕО в редакцията им, приложима преди изменението им с настоящата директива.

            Член 4
            До 31 май 2020 г. държавите членки приемат и публикуват законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
            Те прилагат тези разпоредби, считано от 1 юни 2020 г.
            Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

            Член 5
            Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

            Член 6
            Адресати на настоящата директива са държавите членки.

            Съставено в Брюксел на 28 ноември 2019 година.

                  За Комисията

                  Председател

               Jean-Claude JUNCKER

            (1)  ОВ L 193, 20.7.2002 г., стр. 1.

            (2)  ОВ L 193, 20.7.2002 г., стр. 33.

            (3)  Директива 2003/90/ЕО на Комисията от 6 октомври 2003 г. относно установяването на мерки за прилагане на член 7 от Директива 2002/53/ЕО на Съвета по отношение на минимално изискваните характеристики, които следва да бъдат обхванати от изследването, и минималните условия за изследване на някои сортове земеделски растителни видове (ОВ L 254, 8.10.2003 г., стр. 7).

            (4)  Директива 2003/91/ЕО на Комисията от 6 октомври 2003 г. относно установяването на мерки за прилагане на член 7 от Директива 2002/55/ЕО на Съвета по отношение на минимално изискваните характеристики, които следва да бъдат обхванати от изследването, и минималните условия за изследване на някои сортове зеленчукови видове (ОВ L 254, 8.10.2003 г., стр. 11).

            (5)  Директива за изпълнение (ЕС) 2019/114 на Комисията от 24 януари 2019 г. за изменение на директиви 2003/90/ЕО и 2003/91/ЕО за установяване на мерки за прилагане съответно на член 7 от Директива 2002/53/ЕО на Съвета и член 7 от Директива 2002/55/ЕО на Съвета по отношение на минимално изискваните характеристики, които следва да бъдат обхванати от изследването, и на минималните условия за изследване на някои сортове земеделски растителни видове и зеленчукови видове (ОВ L 23, 25.1.2019 г., стр. 35).

            ПРИЛОЖЕНИЕ

               ЧАСТ A

                     „ПРИЛОЖЕНИЕ I
                     Списък на видовете, посочени в член 1, параграф 2, буква а), които трябва да отговарят на техническите протоколи на CPVO (1)

                                    Научно наименование

                                    Общоприето наименование

                                    Протокол на CPVO

                                    Festuca arundinacea Schreb.

                                 Тръстиковидна власатка

                                 Протокол TP 39/1 от 1.10.2015 г.

                                    Festuca filiformis Pourr.

                                 Финолистна власатка

                                 Протокол TP 67/1 от 23.6.2011 г.

                                    Festuca ovina L.

                                 Овча власатка

                                 Протокол TP 67/1 от 23.6.2011 г.

                                    Festuca pratensis Huds.

                                 Ливадна власатка

                                 Протокол TP 39/1 от 1.10.2015 г.

                                    Festuca rubra L.

                                 Червена власатка

                                 Протокол TP 67/1 от 23.6.2011 г.

                                    Festuca trachyphylla (Hack.) Krajina

                                 Твърдолистна власатка

                                 Протокол TP 67/1 от 23.6.2011 г.

                                    Lolium multiflorum Lam.

                                 Многооткосен (италиански) райграс

                                 Протокол TP 4/2 от 19.3.2019 г.

                                    Lolium perenne L.

                                 Многогодишен райграс

                                 Протокол TP 4/2 от 19.3.2019 г.

                                    Lolium x hybridum Hausskn.

                                 Хибриден райграс

                                 Протокол TP 4/2 от 19.3.2019 г.

                                    Pisum sativum L.(partim)

                                 Фуражен грах

                                 Протокол TP 7/2 rev. 2 от 15.3.2017 г.

                                    Poa pratensis L.

                                 Ливадна ливадина

                                 Протокол TP 33/1 от 15.3.2017 г.

                                    Vicia faba L.

                                 Бакла

                                 Протокол TP 8/1 от 19.3.2019 г.

                                    Vicia sativaL.

                                 Обикновен фий

                                 Протокол TP 32/1 от 19.4.2016 г.

                                    Brassica napus L., var. napobrassica (L.) Rchb.

                                 Брюква

                                 Протокол TP 89/1 от 11.3.2015 г.

                                    Raphanus sativus L. var. oleiformis Pers.

                                 Фуражна ряпа

                                 Протокол TP 178/1 от 15.3.2017 г.

                                    Brassica napus L. (partim)

                                 Рапица

                                 Протокол TP 36/2 от 16.11.2011 г.

                                    Cannabis sativa L.

                                 Коноп

                                 Протокол TP 276/1 partial rev. от 21.3.2018 г.

                                    Glycine max (L.) Merr.

                                 Соя

                                 Протокол TP 80/1 от 15.3.2017 г.

                                    Gossypium spp.

                                 Памук

                                 Протокол TP 88/1 от 19.4.2016 г.

                                    Helianthus annuus L.

                                 Слънчоглед

                                 Протокол TP 81/1 от 31.10.2002 г.

                                    Linum usitatissimumL.

                                 Лен/ленено семе

                                 Протокол TP 57/2 от 19.3.2014 г.

                                    Sinapis alba L.

                                 Бял синап

                                 Протокол TP 179/1 от 15.3.2017 г.

                                    Avena nuda L.

                                 Голозърнест овес

                                 Протокол TP 20/2 от 1.10.2015 г.

                                    Avena sativa L. (включва A. byzantina K. Koch)

                                 Овес, червен овес

                                 Протокол TP 20/2 от 1.10.2015 г.

                                    Hordeum vulgare L.

                                 Ечемик

                                 Протокол TP 19/5 от 19.3.2019 г.

                                    Oryza sativa L.

                                 Ориз

                                 Протокол TP 16/3 от 1.10.2015 г.

                                    Secale cereale L.

                                 Ръж

                                 Протокол TP 58/1 от 31.10.2002 г.

                                    Sorghum bicolor (L.) Moench

                                 Сорго

                                 Протокол TP 122/1 от 19.3.2019 г.

                                    Sorghum sudanese (Piper) Stapf..

                                 Суданка

                                 Протокол TP 122/1 от 19.3.2019 г.

                                    Sorghum bicolor (L.) Moench x Sorghum sudanense (Piper) Stapf

                                 Хибриди, получени от кръстосване на Sorghum bicolor и Sorghum sudanense

                                 Протокол TP 122/1 от 19.3.2019 г.

                                    xTriticosecale Wittm. ex A. Camus

                                 Хибриди, получени от кръстосване на видове от рода Triticum и видове от рода Secale

                                 Протокол TP 121/2 rev. 1 от 16.2.2011 г.

                                    Triticum aestivum L.

                                 Пшеница

                                 Протокол TP 3/5 от 19.3.2019 г.

                                    Triticum durum Desf.

                                 Твърда пшеница

                                 Протокол TP 120/3 от 19.3.2014 г.

                                    Zea mays L.(partim)

                                 Царевица

                                 Протокол TP 2/3 от 11.3.2010 г.

                                    Solanum tuberosum L.

                                 Картофи

                                 Протокол TP 23/3 от 15.3.2017 г.

                     ПРИЛОЖЕНИЕ II
                     Списък на видовете, посочени в член 1, параграф 2, буква б), които трябва да отговарят на насоките за изследване на UPOV (1)

                                    Научно наименование

                                    Общоприето наименование

                                    Насока на UPOV

                                    Beta vulgaris L.

                                 Кръмно цвекло

                                 Насока TG/150/3 от 4.11.1994 г.

                                    Agrostis canina L.

                                 Кучешка полевица

                                 Насока TG/30/6 от 12.10.1990 г.

                                    Agrostis gigantea Roth

                                 Гигантска полевица

                                 Насока TG/30/6 от 12.10.1990 г.

                                    Agrostis stolonifera L.

                                 Издънкова полевица

                                 Насока TG/30/6 от 12.10.1990 г.

                                    Agrostis capillaris L.

                                 Обикновена полевица

                                 Насока TG/30/6 от 12.10.1990 г.

                                    Bromus catharticus Vahl

                                 Слабителна овсига

                                 Насока TG/180/3 от 4.4.2001 г.

                                    Bromus sitchensis Trin.

                                 Овсига

                                 Насока TG/180/3 от 4.4.2001 г.

                                    Dactylis glomerata L.

                                 Ежова главица

                                 Насока TG/31/8 от 17.4.2002 г.

                                    xFestulolium Asch. et Graebn.

                                 Хибриди, получени от кръстосване на вид от рода Festuca с вид от рода Lolium

                                 Насока TG/243/1 от 9.4.2008 г.

                                    Phleum nodosum L.

                                 Тимотейка

                                 Насока TG/34/6 от 7.11.1984 г.

                                    Phleum pratense L.

                                 Ливадна тимотейка

                                 Насока TG/34/6 от 7.11.1984 г.

                                    Lotus corniculatus L.

                                 Звездан

                                 Насока TG 193/1 от 9.4.2008 г.

                                    Lupinus albus L.

                                 Бяла лупина

                                 Насока TG/66/4 от 31.3.2004 г.

                                    Lupinus angustifolius L.

                                 Теснолистна лупина

                                 Насока TG/66/4 от 31.3.2004 г.

                                    Lupinus luteus L.

                                 Жълта лупина

                                 Насока TG/66/4 от 31.3.2004 г.

                                    Medicago doliata Carmign.

                                 Стройностъблена люцерна

                                 Насока TG 228/1 от 5.4.2006 г.

                                    Medicago italica (Mill.) Fiori

                                 Италианска люцерна

                                 Насока TG 228/1 от 5.4.2006 г.

                                    Medicago littoralis Rohde ex Loisel.

                                 Крайбрежна люцерна

                                 Насока TG 228/1 от 5.4.2006 г.

                                    Medicago lupulina L.

                                 Хмелна люцерна

                                 Насока TG 228/1 от 5.4.2006 г.

                                    Medicago murex Willd.

                                 Кръглоплодна люцерна

                                 Насока TG 228/1 от 5.4.2006 г.

                                    Medicago polymorpha L.

                                 Изменчива люцерна

                                 Насока TG 228/1 от 5.4.2006 г.

                                    Medicago rugosa Desr.

                                 Набръчкана люцерна

                                 Насока TG 228/1 от 5.4.2006 г.

                                    Medicago sativa L.

                                 Обикновена люцерна

                                 Насока TG/6/5 от 6.4.2005 г.

                                    Medicago scutellata (L.) Mill.

                                 Щитовидна люцерна

                                 Насока TG 228/1 от 5.4.2006 г.

                                    Medicago truncatula Gaertn.

                                 Отсеченолистна люцерна

                                 Насока TG 228/1 от 5.4.2006 г.

                                    Medicago x varia T. Martyn

                                 Хибридна люцерна

                                 Насока TG/6/5 от 6.4.2005 г.

                                    Trifolium pratense L.

                                 Ливадна детелина

                                 Насока TG/5/7 от 4.4.2001 г.

                                    Trifolium repens L.

                                 Бяла детелина

                                 Насока TG/38/7 от 9.4.2003 г.

                                    Phacelia tanacetifolia Benth.

                                 Фацелия

                                 Насока TG/319/1 от 5.4.2017 г.

                                    Arachis hypogaea L.

                                 Фъстъци

                                 Насока TG/93/4 от 9.4.2014 г.

                                    Brassica rapa L. var. silvestris (Lam.) Briggs

                                 Репица

                                 Насока TG/185/3 от 17.4.2002 г.

                                    Carthamus tinctorius L.

                                 Сафлор

                                 Насока TG/134/3 от 12.10.1990 г.

                                    Papaver somniferum L.

                                 Мак

                                 Насока TG/166/4 от 9.4.2014 г.

               ЧАСТ Б

                     „ПРИЛОЖЕНИЕ I
                     Списък на видовете, посочени в член 1, параграф 2, буква а), които трябва да отговарят на техническите протоколи на CPVO (1)

                                    Научно наименование

                                    Общоприето наименование

                                    Протокол на CPVO

                                    Allium cepa L. (лукова група)

                                 Лук и шалот

                                 Протокол TP 46/2 от 1.4.2009 г.

                                    Allium cepa L. (сборна група)

                                 Шалот

                                 Протокол TP 46/2 от 1.4.2009 г.

                                    Allium fistulosum L.

                                 Лук батун

                                 Протокол TP 161/1 от 11.3.2010 г.

                                    Allium porrum L.

                                 Праз

                                 Протокол TP 85/2 от 1.4.2009 г.

                                    Allium sativum L.

                                 Чесън

                                 Протокол TP 162/1 от 25.3.2004 г.

                                    Allium schoenoprasum L.

                                 Лук резанец

                                 Протокол TP 198/2 от 11.3.2015 г.

                                    Apium graveolens L.

                                 Листна и дръжкова целина

                                 Протокол TP 82/1 от 13.3.2008 г.

                                    Apium graveolens L.

                                 Кореновидна целина

                                 Протокол TP 74/1 от 13.3.2008 г.

                                    Asparagus officinalis L.

                                 Аспержи

                                 Протокол TP 130/2 от 16.2.2011 г.

                                    Beta vulgarisL.

                                 Салатно цвекло, включително „Челтнъм“

                                 Протокол TP 60/1 от 1.4.2009 г.

                                    Beta vulgaris L.

                                 Листно цвекло или манголд

                                 Протокол TP 106/1 от 11.3.2015 г.

                                    Brassica oleracea L.

                                 Листно зеле

                                 Протокол TP 90/1 от 16.2.2011 г.

                                    Brassica oleracea L.

                                 Цветно зеле (карфиол)

                                 Протокол TP 45/2 rev. 2 от 21.3.2018 г.

                                    Brassica oleracea L.

                                 Броколи или „Калабрезе“

                                 Протокол TP 151/2 rev. от 15.3.2017 г.

                                    Brassica oleracea L.

                                 Брюкселско зеле

                                 Протокол TP 54/2 rev. от 15.3.2017 г.

                                    Brassica oleracea L.

                                 Алабаш

                                 Протокол TP 65/1 rev. от 15.3.2017 г.

                                    Brassica oleracea L.

                                 Савойско зеле, бяло главесто зеле и червено главесто зеле

                                 Протокол TP 48/3 rev. от 15.3.2017 г.

                                    Brassica rapa L.

                                 Китайско зеле

                                 Протокол TP 105/1 от 13.3.2008 г.

                                    Capsicum annuum L.

                                 Пипер или лют пипер

                                 Протокол TP 76/2 rev. от 15.3.2017 г.

                                    Cichorium endivia L.

                                 Къдраволистна и обикновена ендивия

                                 Протокол TP 118/3 от 19.3.2014 г.

                                    Cichorium intybus L.

                                 Индустриална цикория

                                 Протокол TP 172/2 от 1.12.2005 г.

                                    Cichorium intybus L.

                                 Дълголистна цикория

                                 Протокол TP 154/1 rev. от 19.3.2019 г.

                                    Cichorium intybus L.

                                 Обикновена цикория

                                 Протокол TP 173/2 от 21.3.2018 г.

                                    Citrullus lanatus (Thunb.) Matsum. et Nakai

                                 Дини

                                 Протокол TP 142/2 от 19.3.2014 г.

                                    Cucumis melo L.

                                 Пъпеши

                                 Протокол TP 104/2 от 21.3.2007 г.

                                    Cucumis sativus L.

                                 Краставици и корнишони

                                 Протокол TP 61/2 rev. 2 от 19.3.2019 г.

                                    Cucurbita maxima Duchesne

                                 Тиква обикновена

                                 Протокол TP 155/1 от 11.3.2015 г.

                                    Cucurbita pepo L.

                                 Тиквички или тикви

                                 Протокол TP 119/1 rev. от 19.3.2014 г.

                                    Cynara cardunculus L.

                                 Артишок и кардун

                                 Протокол TP 184/2 от 27.2.2013 г.

                                    Daucus carota L.

                                 Моркови и фуражни моркови

                                 Протокол TP 49/3 от 13.3.2008 г.

                                    Foeniculum vulgare Mill.

                                 Резене

                                 Протокол TP 183/1 от 25.3.2004 г.

                                    Lactuca sativa L.

                                 Салата

                                 Протокол TP 13/6 rev. от 15.2.2019 г.

                                    Solanum lycopersicum L.

                                 Домати

                                 Протокол TP 44/4 rev. 3 от 21.3.2018 г.

                                    Petroselinum crispum (Mill.) Nyman ex A. W. Hill

                                 Магданоз

                                 Протокол TP 136/1 от 21.3.2007 г.

                                    Phaseolus coccineus L.

                                 Многоцветен фасул

                                 Протокол TP 9/1 от 21.3.2007 г.

                                    Phaseolus vulgaris L.

                                 Фасул пешак и фасул вейков

                                 Протокол TP 12/4 от 27.2.2013 г.

                                    Pisum sativum L. (partim)

                                 Грах набръчкан, грах кръглозърнест и грах захарен

                                 Протокол TP 7/2 rev. 2 от 15.3.2017 г.

                                    Raphanus sativus L.

                                 Репички и черна ряпа

                                 Протокол TP 64/2 rev. от 11.3.2015 г.

                                    Rheum rhabarbarum L

                                 Ревен

                                 Протокол TP 62/1 от 19.4.2016 г.

                                    Scorzonera hispanica L.

                                 Черен корен

                                 Протокол TP 116/1 от 11.3.2015 г.

                                    Solanum melongena L.

                                 Патладжан

                                 Протокол TP 117/1 от 13.3.2008 г.

                                    Spinacia oleracea L.

                                 Спанак

                                 Протокол TP 55/5 rev. 2 от 15.3.2017 г.

                                    Valerianella locusta (L.) Laterr.

                                 Полска салата

                                 Протокол TP 75/2 от 21.3.2007 г.

                                    Vicia faba L. (partim)

                                 Бакла

                                 Протокол TP Broadbean/1 от 25.3.2004 г.

                                    Zea mays L. (partim)

                                 Захарна царевица и пуклива царевица

                                 Протокол TP 2/3 от 11.3.2010 г.

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 Подложки домати

                                 Протокол TP 294/1 rev. 3 от 21.3.2018 г.

                                    Cucurbita maxima Duchesne x Cucurbita moschata Duchesne

                                 Междувидови хибриди от Cucurbita maxima Duchesne x Cucurbita moschata Duchesne за използване като подложки

                                 Протокол TP 311/1 от 15.3.2017 г.

                     ПРИЛОЖЕНИЕ II
                     Списък на видовете, посочени в член 1, параграф 2, буква б), които трябва да отговарят на насоките за изследване на UPOV (1)

                                    Научно наименование

                                    Общоприето наименование

                                    Насока на UPOV

                                    Brassica rapa L.

                                 Турнепс

                                 Насока TG/37/10 от 4.4.2001 г.

               (1)  Текстът на тези протоколи може да бъде намерен на уебсайта на CPVO (www.cpvo.europa.eu).

               (1)  Текстът на тези насоки може да бъде намерен на уебсайта на UPOV (www.upov.int).

               (1)  Текстът на тези протоколи може да бъде намерен на уебсайта на CPVO (www.cpvo.europa.eu).

               (1)  Текстът на тези насоки може да бъде намерен на уебсайта на UPOV (www.upov.int).


title: Директива (ЕС) 2020/1756 на Съвета от 20 ноември 2020 година за изменение на Директива 2006/112/ЕО относно общата система на данъка върху добавената стойност по отношение на идентифицирането на данъчно задължените лица в Северна Ирландия

text:
                  25.11.2020

                  BG

                  Официален вестник на Европейския съюз

                  L 396/1

         ДИРЕКТИВА (ЕС) 2020/1756 НА СЪВЕТА
         от 20 ноември 2020 година
         за изменение на Директива 2006/112/ЕО относно общата система на данъка върху добавената стойност по отношение на идентифицирането на данъчно задължените лица в Северна Ирландия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 113 от него,
         като взе предвид предложението на Европейската комисия,
         след предаване на проекта на законодателния акт на националните парламенти,
         като взе предвид становището на Европейския парламент (1),
         като взе предвид становището на Европейския икономически и социален комитет (2),
         в съответствие със специална законодателна процедура,
         като има предвид, че:

                     (1)

                     На 31 януари 2020 г. Обединеното кралство се оттегли от Европейския съюз въз основа на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“). В Споразумението за оттегляне е предвиден преходен период, който приключва на 31 декември 2020 г. До посочената дата разпоредбите на правото на Съюза в областта на данъка върху добавената стойност („ДДС“) продължават да се прилагат по отношение на Обединеното кралство и на неговата територия. След изтичането на посочения преходен период разпоредбите на правото на Съюза в областта на ДДС вече няма да се прилагат по отношение на Обединеното кралство или на неговата територия.

                     (2)

                     Независимо от това, в съответствие с член 8 от Протокола за Ирландия/Северна Ирландия („Протоколът“), който е неделима част от Споразумението за оттегляне, разпоредбите на правото на Съюза в областта на ДДС, както е посочено в приложение 3 към Протокола относно стоките, продължават да се прилагат в Северна Ирландия (3) след преходния период, за да се избегне създаването на „твърда“ граница между Ирландия и Северна Ирландия.

                     (3)

                     Поради това спрямо данъчно задължените лица и някои данъчно незадължени юридически лица ще се прилагат разпоредби на правото на Съюза в областта на ДДС за сделки със стоки в Северна Ирландия, докато спрямо тях ще се прилагат разпоредбите на законодателството на Обединеното кралство относно ДДС за всички други сделки в Обединеното кралство, включително по отношение на Северна Ирландия.

                     (4)

                     За правилното функциониране на системата на Съюза за ДДС е от съществено значение да се предостави отделен идентификационен номер по ДДС на всяко данъчно задължено лице, което извършва доставки на стоки в Северна Ирландия и всяко данъчно задължено лице, или данъчно незадължено юридическо лице, което извършва вътреобщностни придобивания на стоки, както е посочено в член 214, параграф 1, букви а), б) и в) от Директива 2006/112/ЕО на Съвета (4), или на данъчно задължено лице с оглед на използването на незадължителните специални режими за данъчно задължени лица, извършващи дистанционни продажби на стоки.

                     (5)

                     Поради това в Северна Ирландия следва да бъдат въведени отделни идентификационни номера по ДДС, със специфичен префикс, за да се направи разграничение между данъчно задължените лица и данъчно незадължените юридически лица, за чиито сделки със стоки, намиращи се в Северна Ирландия, се прилагат разпоредбите на правото на Съюза в областта на ДДС, от една страна, и лицата, извършващи други сделки, за които те са идентифицирани за целите на ДДС в Обединеното кралство.

                     (6)

                     По правило префиксите на идентификационните номера по ДДС в Съюза се основават на двубуквен код по стандарт ISO 3166 — alpha 2, с който може да се идентифицира издалата го държава членка. Северна Ирландия обаче няма специфичен код по посочената система, но в ISO се предвижда възможност за използване на X кодове за територии, които нямат специфичен код. Поради това е целесъобразно да се предложи код „XI“ за Северна Ирландия.

                     (7)

                     Поради това Директива 2006/112/ЕО следва да бъде съответно изменена,

               ПРИЕ НАСТОЯЩАТА ДИРЕКТИВА:

            Член 1
            В член 215 от Директива 2006/112/ЕО се добавя следната алинея:

               „Префиксът „XI“ се използва за Северна Ирландия“.

            Член 2

               1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 31 декември 2020 г. Те незабавно информират Комисията за това.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които приемат в областта, уредена с настоящата директива.

            Член 3
            Настоящата директива влиза в сила в деня след публикуването ѝ в Официален вестник на Европейския съюз.

            Член 4
            Адресати на настоящата директива са държавите членки.

            Съставено в Брюксел на 20 ноември 2020 година.

                  За Съвета

                  Председател

               M. ROTH

            (1)  Становище на 11 ноември 2020 г. (все още непубликувано в Официален вестник).

            (2)  Становище на 29 октомври 2020 г. (все още непубликувано в Официален вестник).

            (3)  При спазване на демократичното съгласие в Северна Ирландия за продължаване на прилагането на членове 5 — 10, посочени в член 18, параграф 1 от Протокола.

            (4)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).